- 1 KING TAUDIA
- <
- 10
- >

10
Sieba ena kwini ese Israela ia vadivadi henia
1 Sieba tano ena kwini hahine ese Solomona ena kara, bona Lohiabada ese Solomona ia durua sivarai namona ia kamonai, vadaeni ia mai, henanadai aukadia dekenai Solomona ena laloa do ia tahua totona. 2 Ierusalema dekenai ia ginidae, mai iena hesiai taudia momo, bona mai iena kamelo, kohu momo, aniani ena mamina hanamoa muramura, golo bona davana bada nadidia idia huaia mai. Solomona dekenai ia ginidae neganai, kwini ese iena henanadai ibounai ia nanadaia. 3 Solomona ese henanadai ibounai dekenai ia haere henia, idia ta be auka lasi ia dekenai. 4 Sieba ena kwini ese Solomona ena aonega ia kamonai, bona iena ruma badana, Solomona ese ia haginia gauna ia itaia. 5 Kwini ese Solomona ena aniani patana danu ia itaia, iena gaukara badana naria taudia edia noho ruma, iena hesiai taudia edia kara, bona edia dabua namodia, Solomona ena kapusi bona aniani mailaia taudia, bona iena boubou karadia Dubu Helaga lalonai. Inai gau ibounai ia itaia neganai kwini ese ia hoa bada.
6 Kwini ese king Solomona ia hamaoroa, ia gwau, “Lauegu tano dekenai oiemu kara bona oiemu aonega ena sivarai lau kamonai, be harihari lau itaia, idia be momokani vadaeni. 7 To unai sivarai lau hamomokania lasi ia mai bona lau mai, lau sibona lauegu matana dekenai lau itaia. Bona momokani lau idia hamaoroa gauna, be kahana sibona! Oiemu aonega bona oiemu kohu momo ese lau kamonai sivarai idia hereaia momokani. 8 Oiemu adavana taudia be momokani idia moale bada, ani? Bona oiemu hesiai taudia be laki, ani? Idia be nega ibounai oiemu vairana dekenai idia gini, bona oiemu aonega hereva idia kamonai noho, ani? 9 Lohiabada, oiemu Dirava ita hanamoa be namo! Oi dekenai ia laloa namo dainai, ia ese Israela ena king oi ia halaoa vadaeni. Lohiabada ese Israela ia ura henia hanaihanai dainai, ia ese edia king oi ia halaoa vadaeni, oi ese taravatu bona kota maoromaoro do oi haginia goada totona.”
10 Vadaeni kwini ese king Solomona dekenai harihari gaudia ia henia, golo ibounai 4000 kilogaram bona aniani hanamoa muramura, bona davana bada nadi momo herea. Unai aniani hanamoa muramura ena bada hegeregerena, be nega ta Israela ese ia davaria lou lasi.
11 Inai danu, King Hirama ena lagatoi, Opiri dekena amo golo idia mailaia gaudia, be Opiri dekena amo danu au namodia, ladana iunipa bona davana bada nadidia idia mailaia. 12 Unai iunipa audia dekena amo king ese vadavada dekenai imana dogoatao audia ia karaia Dubu Helaga ena, bona king ena ruma ena. Unai iunipa au dekena amo ane abia taudia edia gita bona unai bamona miusiki gadaralaia gaudia badadia idia karaia. Iunipa audia unai bamona haida be Israela dekenai idia vareai lou lasi, bona unai bamona audia idia itaia lou lasi ia mai bona hari dina.
13 Vadaeni king Solomona ese Sieba ena kwini ia ura gaudia ibounai ia henia. King Solomona ena harihari gaudia ese kwini ia noinoi gaudia idia hanaia momokani. Vadaeni hahine be ia toreisi, iena hesiai taudia danu, edia tano korikori dekenai idia giroa lou.
Solomona ena kohu momo
14 Lagani ta ta ibounai king Solomona dekenai idia mailaia golo ena metau be 23,000 kilogaram. 15 Bona moni haida danu be laolao taudia, bona hoihoi taudia, bona Arabia king taudia ibounai, bona Israela bona Iuda tano edia biagudia taudia dekena amo Solomona ese ia abia.
16 King Solomona ese golo kesi badadia 200, hama dekenai idia botaia palaka gaudia ia karaia, kesi ta ta dekenai golo ena metau be 7 kilogaram. 17 Solomona ese kesi maragidia 300 ia karaia, idia danu be hama dekenai idia botaia palaka gaudia. Idia ta ta dekenai golo ena metau be 3 kilogaram. King Solomona ese unai kesi ia atoa, ruma ta ena ladana “Lebanona ena Uda Rumana” lalonai.
18 King Solomona ese danu terona badana be elefante edia doana bona au dekena amo ia karaia, bona terona ena au kahana be golo namona dekenai ia koua. 19 Inai terona ena vadavada moia audia be 6, bona terona ena murina kahana ena latanai, boromakau ena natuna kwarana idia koroa. Terona ena imana atoa gabudia ruaosi edia badibadinai be laiona, koroa gaudia, idia gini. 20 Laiona koroa gaudia ibounai 12 be unai vadavada moia audia 6 edia duduna ta ta dekenai idia haginia. Terona ta unai bamona be lasi momokani, basileia idauidau ibounai lalonai.
21 King Solomona ena inua kapusi ibounai be golo. Lebanona ena Uda Rumana lalonai noho mereki, sipunu gaudia be golo goeva momokani dekenai idia karaia. Gau ta siliva dekena amo idia karaia lasi, badina be Solomona ena dina neganai siliva be davana maragi gauna sibona. 22 Solomona be mai ena lagatoi momo, davara badana dekenai idia laolao gaudia. Idia be Hirama ena lagatoi danu idia lao. Lagani toi toi dekena amo idia giroa mai, golo, siliva, elefante edia doana, maniki badadia bona maniki maragidia idia mailaia.
23 King Solomona ese kohu momo dekenai, bona aonega dekenai king ibounai ia hereaia momokani. 24 Tanobada ibounai taudia ese Solomona ena aonega, Dirava ese ia henia gauna idia tahua. Idia ura Solomona dekenai idia mai, iena hereva ia kamonai. 25 Idia ta ta idia mai neganai, edia harihari gaudia idia mailaia, siliva gaudia bona golo gaudia, bona dabua, bona tuari gaudia, aniani ena mamina hanamoa muramura, hosi bona doniki. Unai bamona gaudia be lagani ta ta ibounai idia mailaia.
26 Solomona ese kariota bona hosi guia taudia ia haboua. Iena kariota be 1400, bona hosi guia taudia be 12,000. Idia haida be Ierusalema dekenai idia noho, to oredia be hanua ta ta dekenai ia siaia lao, idia noho. 27 Solomona ese siliva be gau anina lasi bamona ia halaoa Ierusalema dekenai, tano ena nadi bamona. Bona sida audia danu be momo herea, suke audia bamona. 28 Solomona ena hosi be Aigupito bona Kue dekena amo ia abia, king ena hoihoi taudia ese Kue dekena amo ia abidia, mai edia davana.
29 Solomona ena hoihoi taudia ese Aigupito dekena amo kariota idia abia, kariota ta ena davana be siliva 600, bona hosi ta ena davana be siliva 150. Unai dala dekenai Solomona ena hoihoi taudia ese inai gaudia ma idia hoihoilaia lou, Hiti taudia edia king bona Suria taudia edia king dekenai.

- 1 KING TAUDIA
- <
- 10
- >

© 1964, 1982, 1994 BSPNG