- APOSETOLO EDIA KARA
- <
- 2
- >

2
Lauma Helaga ia diho
1 Pentekoste ena dina ia ginidae neganai, Iesu idia abidadama henia taudia ibounai gabu tamona dekenai idia haboua. 2 Vadaeni, guba dekena amo karaharaga regena ta ia diho mai, lai bada ena regena hegeregere, idia helai hebou noho ruma ena kahana ibounai ia hahonua. 3 Bona lahi ena malana hegeregere idia hedinarai. Inai malana be idia makohia kahana ta ta, bona unai taudia ta ta edia kwarana latanai idia diho mai. 4 Vadaeni unai abidadama taudia ibounai be Lauma Helaga dekenai idia honu, bona gado idauidau dekenai idia hereva, Lauma Helaga ese idia dekenai ia henia hegeregere.
5 Unai neganai Iuda taudia Ierusalema dekenai idia noho, Dirava idia laloa momo taudia, tanobada idauidau dekena amo idia mai. 6 Unai sivarai idia kamonai neganai, taunimanima momo idia haboua, bona idia hoa bada, badina be idia ta ta edia gado ta ta dekenai idia kamonai. 7 Ibounai idia laloa momo bona idia hoa, idia gwau, “Inai herevahereva noho taudia be Galilea taudia sibona. 8 To edena bamona ita ibounai be ta ta iseda gado korikori dekenai, idia hereva neganai ita kamonai noho? 9 Ita be Patia dekena amo, Media dekena amo, Elama dekena amo, bona iseda taudia haida idia mai gabudia be: Mesopotamia, Iudea, Kapadokia, Ponto, Asia, 10 Perigia, Pamupulia, Aigupito, bona Kurene hanua dekena amo (unai be Libia ena kahana ta). Haida be vadivadi taudia Roma dekena amo, 11 haida be Iuda taudia, haida be Iuda dekenai idia halaoa taudia. Haida danu Kerete taudia bona Arabia taudia. Inai taudia be Dirava ena hoa gaudia idia herevalaia ita dekenai, iseda gado korikori dekenai.” 12 Ibounai idia hoa, bona idia daradara. Idia ta ta idia hereva, idia gwau, “Inai kara ena anina be dahaka?”
13 To haida be idia kirikiri unai abidadama taudia dekenai, idia gwau, “Idia be uaina matamata idia inua momo.”
Petero ena haroro
14 To Petero, aposetolo taudia 11 danu idia toreisi, iena gadona ia habadaia, ia haroro taunimanima momo dekenai, ia gwau, “Iudea taudia, bona Ierusalema dekenai umui noho taudia e, inai kara ena anina do lau hadibaia umui, lauegu hereva umui kamonai. 15 Inai taudia be idia kekero lasi, umui laloa bamona, badina hari negana be 9 okaloka dabai. 16 To inai be Ioela, peroveta tauna ia gwauraia guna ena hereva gauna, ia gwau:
17 ‘Dirava ia gwau: Inai nega do kahirakahira ia doko neganai,
lauegu laumana dohore lau bubua diho,
taunimanima ibounai dekenai.
Vadaeni umui emui natudia tau bona hahine,
be dohore idia peroveta karaia,
bona emui uhau taudia ese,
Dirava ena hunia gaudia do idia itaia.
Ma danu emui buruka taudia do idia nihi.
18 Inai danu, unai dinadia dekenai,
lauegu hesiai taudia bona hesiai hahine dekenai,
egu Laumana do lau bubua diho,
bona dohore idia peroveta karaia.
19 Ma lau ese hoa gaudia do lau hedinaraia guba dekenai,
bona toa gaudia tanobada dekenai:
Rara bona lahi bona kwalahu.
20 Dina be dohore ia dibura,
bona hua be dohore ia kakakaka, rara bamona.
Inai bamona toa idia vara neganai do umui diba,
Lohiabada ena Dina Badana bona namo hereana be do ia kahirakahira vadaeni.
Unai Dina be mai garina momokani.
21 Bona Lohiabada ena ladana dekenai do idia boiboi taudia ibounai be mauri do idia davaria.’
22 “Israela taudia e, inai hereva dekenai umui kamonai: Iesu, Nasareta tauna, Dirava ese umui dekenai ia siaia hedinaraia, bona siahu kara bona hoa kara bona toa kara umui emui huanai Dirava ese ia karaia iena imana dekenai, umui danu diba. 23 Inai Iesu, be Dirava ese iena ura bona ena diba hegeregerena ia laloa guna, umui emui imana dekenai do ia atoa. Vadaeni umui ese taravatu laloa lasi taudia edia imana dekena amo Iesu umui hasatauroa, bona umui hamasea. 24 To Dirava ese ia hatorea isi lou, mase ena hisihisi dekena amo ia ruhaia, badina mase ese Iesu ia dogoatao diba lasi. 25 Badina Davida be inai bamona Iesu ia herevalaia, ia gwau:
‘Lohiabada be nega ibounai egu vairana dekenai lau itaia.
Ia be lau kahirakahira ia noho dainai,
gau ta ese lau ia hagaria lasi.
26 Unai dainai lauegu kudouna ia moale,
bona mai moale danu lau hereva noho.
Lau be taunimanima sibona,
to Dirava ese ia gwauhamata gau namodia, be lau naria noho.
27 Badina be mase taudia edia gabu dekenai,
lauegu lauma do oi rakatania lasi.
Bona oiemu Helaga Tauna be bodaga do ia abia lasi,
oiemu ura dainai. 28 Mauri dekenai ia lao dalana oi hadibaia vadaeni lau dekenai.
Lauegu moale dohore oi habadaia,
oiemu vairana dekenai lau noho dainai.’
29 “Lauegu varavara taudia e, iseda sene tauna Davida lau herevalaia umui dekenai be namo. Ia mase, idia guria, bona hari inai nega, iena guria gabuna ia noho ita dekenai. 30 To ia be peroveta tauna, bona ia diba danu, Dirava ese gwauhamata ia henia vadaeni ia dekenai, ia gwau, ‘Oiemu bese tauna ta dohore ia helai oiemu helai gabuna dekenai.’ 31 Bona Davida ese diba guna hereva ia gwauraia, Keriso dohore ia toreisi lou, ia gwau, ‘Dirava ese do ia rakatania lasi mase taudia edia gabu dekenai, bona iena tauanina ese bodaga do ia abia lasi.’
32 “Inai Iesu be Dirava ese ia hatorea isi vadaeni, ai ibounai be ai itaia, bona ai diba vadaeni. 33 Ia be Dirava ese ia abia daekau vadaeni, iena imana idibana kahana dekenai. Bona ia ese Tamana ia gwauhamata henia gauna, Lauma Helaga ia abia, bona ia bubua diho vadaeni. Harihari unai Lauma ena siahu umui itaia, bona umui kamonai danu. 34 Badina be Davida ia daekau lasi guba dekenai Iesu hegeregerena, to ia sibona ia gwau:
‘Lohiabada ese lauegu Lohiabada dekenai ia hamaoroa, ia gwau:
Lauegu idiba kahana dekenai oi helai,
35 ela bona oi dekenai idia tuari taudia,
be oiemu aena atoa gauna dohore lau halaoa.’
36 “Unai dainai, Israela bese taudia ibounai idia diba momokani be namo, inai Iesu, satauro dekenai umui hamasea tauna, be Dirava ese Lohiabada bona Keriso ia halaoa vadaeni.”
Taunimanima momo ese edia lalona idia giroa, bona bapatiso idia abia
37 Inai hereva idia kamonai neganai idia gari momo, idia ese Petero bona aposetolo taudia dekenai idia nanadaia, idia gwau, “Aiemai varavara taudia e, dahaka do ai karaia?”
38 Petero ia hereva idia dekenai, ia gwau, “Umui ibounai ese emui lalona umui giroa bona bapatiso umui abia, Iesu Keriso ena ladana dekenai, umui emui kara dika do idia gwauatao totona, bona Lauma Helaga do umui abia, Dirava ena harihari gauna. 39 Badina be gwauhamata ia noho umui dekenai, bona umui emui natudia dekenai, bona daudau idia noho taudia ibounai dekenai, io, Lohiabada iseda Dirava ia boiboi henia taudia ibounai dekenai.”
40 Hereva momo dekenai danu Petero ese idia ia sisiba henia, bona ia hereva goadagoada, ia gwau, “Inai nega noho gagevagageva taudia dekena amo umui heau mauri.” 41 Iena hereva idia abia dae taudia be bapatiso idia abia, bona unai dina tamona lalonai, taunimanima 3000 bamona be edia orea lalonai idia vareai.
Abidadama taudia matamata edia kara namodia
42 Nega ibounai idia haboua noho, aposetolo edia hadibaia herevadia idia kamonai totona, bona turana idia karaia, aniani idia ania hebou, bona idia guriguri danu. 43 Bona ibounai idia gari, badina hoa kara bona toa kara momo aposetolo taudia ese idia karaia. 44 Inai Iesu badinaia taudia ibounai idia noho hebou, bona gau ibounai idia abia hebou. 45 Edia gau bona edia tano idia hoia, bona davana idia haria karaia, gau lasi taudia dekenai, hegeregere idia henia. 46 Dina ibounai mai laloa tamona danu Dubu Helaga lalonai idia haboua, bona edia ruma dekenai idia aniani hebou, mai moale bona mai laloa manau danu. 47 Idia ese Dirava idia hanamoa noho, bona taunimanima ibounai be idia dekenai idia moale. Vadaeni dina ibounai, Lohiabada ese mauri ia henia taudia, be abidadama taudia edia orea lalonai ia haboua.

- APOSETOLO EDIA KARA
- <
- 2
- >

© 1964, 1982, 1994 BSPNG