- ROMA
- <
- 7
- >

7
Iesu ese Taravatu ena siahu dekena amo ita ia ruhaia
1 Lauegu varavara taudia e, umui be Taravatu umui diba dainai lauegu hereva ena anina do umui diba. Taunimanima idia mauri noho neganai sibona, Taravatu be mai ena siahu. 2 Taravatu ia gwau hahine ta ese iena adavana dekenai do ia hakapua, iena tau ia mauri dinadia ibounai. To iena tau ia mase neganai, unai hahine be taravatu ese ia guia noho lasi. 3 Bema iena adavana ia mauri noho neganai unai hahine ia lao tau ta dekenai, vadaeni ia be heudahanai hahinena. To adavana ia mase neganai, ia be taravatu lasi, bema ia ese tau ta ma ia adavaia neganai, ia be taravatu ia utua lasi. 4 Egu varavara taudia e, unai bamona dala ia vara danu umui dekenai. Iesu Keriso ia mase dainai umui danu umui mase, vadaeni Taravatu ese umui ia guia lou lasi. Bona hari umui be Keriso ena. Ia be mase dekena amo ia toreisi lou, ita be Dirava ena kara namodia do ita karaia totona. 5 Badina guna iseda tauanina ena dala ita badinaia noho neganai, Taravatu ese ura dikadia ia hatubua. Inai ura dikadia idia gaukara noho iseda tauanina lalonai, iseda mase havaraia totona. 6 To ita mase vadaeni dainai, inai kara ese ita idia guia lou lasi. Bona harihari Taravatu dekena amo Dirava ese ita ia ruhaia vadaeni. Unai dainai harihari Dirava ena hesiai gaukara ita karaia Lauma Helaga ena dala matamata dekenai, Taravatu ia torea ena dala gunana bamona lasi.
Taravatu ena namo be dahaka?
7 Unai dainai, dahaka do ita hereva? Taravatu be ia dika, a? Lasi momokani! Bema Taravatu ese lau ia hadibaia lasi, be edena bamona kara dika ena toana do lau diba? Bona Taravatu ese bema ia hereva lasi lau dekenai inai bamona, “Oi ura dika lasi,” lau be ura dika ena anina edena bamona do lau diba? 8 To Taravatu ena hereva goada dainai, kara dika ese dala ta ia davaria, vadaeni ura dika lauegu lalona dekenai ia havaraia. Badina be bema Taravatu be lasi neganai, kara dika be siahu lasi. 9 Guna neganai Taravatu be lau diba lasi. Unai neganai lau mauri noho. To gabeai Taravatu lau dekenai ia ginidae. Unai neganai kara dika lau ura henia dikadika. 10 Vadaeni lau mase. Oibe, Taravatu be Dirava ese ia henia, taunimanima do idia mauri totona. To lau dekenai be Taravatu ese mase ia mailaia. 11 Taravatu ena hereva ia gaukaralaia dekena amo, kara dika ese dala ta ia davaria, vadaeni lau ia koia. Oibe, Taravatu dekena amo kara dika ese lau ia hamasea.
12 Momokani, Taravatu be ia helaga. Bona Taravatu ena hereva ibounai danu be helaga, maoro bona namo. 13 To edena bamona? Gau namona ta ese lau ia hamasea, a? Lasi momokani! Kara dika sibona ese lau ia hamasea, gau namona ta, Taravatu, ia gaukaralaia dekena amo. Unai dekena amo ita itaia, kara dika be dika momokani, bona Taravatu ia noho dainai, kara dika be ia dika bada lao noho.
Taunimanima edia laloa rua
14 Ita diba vadaeni Taravatu be lauma ena, to lau be tauanina ena, kara dika ese lau ia guia, vadaeni lau be kara dika ena hesiai tauna. 15 Unai dainai lau karaia noho gaudia be lau diba lasi. Badina lau ura henia karadia be lau karaia lasi, bona lau ura lasi momokani karadia be lau karaia noho. 16 To lau ura lasi karadia lau karaia neganai, inai be lau gwauraia Taravatu be ia maoro. 17 Unai dainai inai be lau lasi inai kara lau karaia, to egu lalona dekenai ia noho kara dika ese ia karaia. 18 Lau diba egu lalona dekenai bona egu kudouna dekenai be namo ta ia noho lasi. Badina be lau ura kara namo do lau karaia, to karaia totona be lau hegeregere lasi. 19 Kara namodia lau ura karaia neganai, be lau karaia diba lasi. Bona kara dikadia lau ura lasi karaia neganai, be lau karaia inai. 20 Bema lau ura lasi gauna lau karaia noho, karaia tauna be lau lasi, to egu lalona dekenai ia noho kara dika ese ia karaia noho.
21 Unai dainai inai bamona kara egu lalona dekenai lau davaria: Lau ura be kara namona lau karaia, to kara dika sibona lau karaia diba. 22 Momokani, egu kudouna be Dirava ena Taravatu dekenai ia moale bada. 23 To lau davaria, egu lalona dekenai taravatu idauna ta ia gaukara noho. Inai taravatu ese egu lalona ia ura henia Taravatuna ia tuari henia noho. Vadaeni inai taravatu, egu lalona dekenai kara dika ia havaraia gauna ese lau ia guia noho. 24 Lau madi o! Lau be dika momokani inai! Lauegu tauanina ese lau ia hamasea noho, be daika ese lau do ia hamauria?
25 Dirava lau tanikiu henia, ia ese lau ia hamauria, Iesu Keriso dekena amo.
Vadaeni, lau be inai bamona: Lauegu lalona sibona dekena amo Dirava ena Taravatu lau badinaia diba. To lauegu tauanina dekena amo kara dika ena taravatu lau badinaia.

- ROMA
- <
- 7
- >

© 1964, 1982, 1994 BSPNG